Yrityskauppa on ilmoitettava Kilpailu- ja kuluttajavirastolle sopimuksen tekemisen, määräysvallan hankkimisen tai julkisen ostotarjouksen julkistamisen jälkeen, mutta kuitenkin ennen kaupan täytäntöönpanoa. Yrityskauppa voidaan myös ilmoittaa Kilpailu- ja kuluttajavirastolle heti, kun osapuolet voivat osoittaa riittävällä varmuudella aikomuksensa tehdä yrityskauppa.
Ilmoitusvelvollisuuden tarkemmasta sisällöstä on säädetty valtioneuvoston asetuksessa 1012/2011 (jäljempänä "ilmoitusvelvollisuusasetus"). Asetuksen liitteessä on yksityiskohtaisesti selvitetty ne tiedot, jotka yrityskaupasta on ilmoitettava, ellei Kilpailu- ja kuluttajavirasto ole myöntänyt lievennyksiä ilmoituksen sisältöön.
Kilpailulain ja em. valtioneuvoston asetuksen ohella ilmoitusvelvollisuutta käsitellään myös valtioneuvoston asetuksessa yrityskaupan osapuolen liikevaihdon laskemisesta (1011/2011) sekä Kilpailuviraston (nyk. Kilpailu- ja kuluttajaviraston) antamissa suuntaviivoissa.
Asiaan liittyvää ohjausta ja neuvontaa saa myös Kilpailu- ja kuluttajaviraston henkilöstöltä. Ilmoitusvelvollisella on mahdollisuus keskustella etukäteen viraston edustajien kanssa suunnitellusta yrityskauppajärjestelystä, siihen sovellettavien säännösten sisällöstä ja ilmoitusvelvollisuudesta. Ennakkoneuvottelut helpottavat ilmoituksen laatimista ja auttavat virastoa käsittelemään asian nopeasti. Lopullinen vastuu yrityskauppailmoituksen tekemisestä on kuitenkin ilmoitusvelvollisella.
Yrityskaupparyhmän yhteystiedot